Rufo Wever

**Rufo Inocencio Wever** (☆ 8 di december 1917 na Oranjestad - † 30 di december 1977 na Aruba) tawata un compositor y musico Arubano. E tabata e pionero di e musica y cultura moderno Arubano y un di e musiconan di mas grandi di Aruba.

## Biografia
Rufo Wever ta nace na Wilhelminastraat 33, Oranjestad, Aruba, e primogenito di e matrimonio di Shon Leonila Maria Annette Lampe Babijn y Civiles Marcial Wever Everts. E pareha tabata bin di famianan acomoda y Civiles Wever tabata un contratista, constructor di edificionan, di barconan y ebanista. Don Civiles Wever tabata tin un mente tecnico, pero tambe tabata gusta musica y tabata toca clarinet y cuarta.

Net prome cu Rufo Wever a cumpli 6 aña, Rufo a haña un simfonia di boca regalo y den un par di dia el a sorprende su famia cu e por a toca un cantica cu tabata na moda su mes y sin ningun ayudo. Su tata a keda masha impresiona y entusiasma y mesora a cumpra un piano y a contrata e conocido maestra di musica di Corsou, Shon Shishi Rodriguez Timmer, pa siña Rufo e conocimentonan di musica en general. Manera cu Rufo a haña e piano e mes tabata practica ariba dje. Despues el a domina tambe clarinet, guitara, cuarta, accordion y saxofon.

Tempo cu Rufo Wever ta tin apenas 10 aña e y su tres otro ruman a keda huerfano despues cu su tata a fayece repentinamente. Su mama Shon Annette, un dama di karakter fuerte y semper cu un conducta corecto a sigui e lucha pa hiba su famia padilanti. Aki Rufo a haña e sosten financiero di su famia. Tempo cu e ta tin 12 aña ya e por a toca piano na un manera admirable. Tambe el a siña su mes saxofoon, guitara, cuarta, clarinet y otro instrumentonan ritmico.

Na 1941 den un accidente fatal Rufo a perde su braza robez, apesar di e tragedia aki den su bida el a supera esaki y el a keda compone y toca piano cu un braza artificial cu e mes a diseña y cu a wordo traha pe na Alemania. Despues el a haña cu esaki tabata pisa hopi pa e por toca piano cune y e mes a traha un na Aruba usando tasnan di cuero di scol cu no tabata wordo usa mas. Despues di a recupera Rufo a sigui cu su dedicacion total den musica.

Na 1977 Rufo Wever a haya problema di salud. E ta fayece dia 30 di december 1977 di un pulmonia na Hospital Horacio Oduber. Nan a der'e riba un dialuna dia 2 di januari 1978 cu entiero musical.

## Carera musical
Tempo cu Rufo ta tin 15 aña el a lanta e orkesta musical "Melody Band" hunto cu su amigonan: Tom Lampe (violin), Wewe Croes (violin), Boysie Lampe (violin), Twai Croes (trompet), Clemente Lacle (drum), y Rufo na piano. Despues tambe a join e grupo Padu Lampe, primo segundo di Rufo.

Nan 1935 na edad di 18 aña, Rufo Wever, inspira door di e famoso compositor y cantante Argentino Carlos Gardel cu a bishita Aruba e aña ey, y cu a duna Rufo un oportunidad pa actua hunto cune, Rufo a lanta su grupo di tango " Los Trovadores Tropicales" hunto cu su amigonan Clemente Lacle (cantante) y guitaristanan: Harold Hopmans, Carlos Booi, Jan Croes y Shemmi Coronel. E conhunto aki tabata e prome conhunto musical di Aruba cu a toca na un radio na Corsou, Radio Curom.

### Compositor
Aña 1935 Rufo Wever ta compone su prome wals "Arubanita", un composicion cu ta duna inicio na un era musical nobo di composicionnan Arubano moderno. E composicion, un mescla di notanan alegre acompaña pa nostalgia, ta un estilo original y caracteristico cu ta sigui den hopi di su composicionnan. *Arubanita* ta bira asina conoci y tan gusta cu te awe e ta sigui di ta un di e composicionnan mas toca den historia musical di Aruba.  Como e prome composicion cu su autor ta conoci y cu te ainda ta perdura ta duna e composicion di "Arubanita" su significacion historico y cultural pa Aruba. E tabata e prome wals, Arubano y Antiano, cu un miembro di Cas Real, Reina Juliana, a balia riba dje. 

Compone tabata facil pa Rufo y a sigui un total di mas of menos 450 composicion; algun bou di e nomber A.N. Tillano. Di esaki mas of menos 150 ta composicionnan completo pa piano of orkesta y 300 ta composicionnan y areglo pa cahi orgel. Rufo su composicionnan ta inclui : wals, tumba, bolero, samba, mambo, porro, merengue, danza, mazurka, polka y calypso. E ta consecha fama mas tanto cu su walsnan refina y cu un sabor pikante, entre cual ta figura "Encantadora", e famoso wals di tres parti y cual tabata su composicion favorito; "Annette" un wals compleho den tres parti dedica na su mama; "Aruba", un wals bunita y elegante y "Antillenhuis", un wals dedica na Wem Lampe.

Rufo Wever su amor pa su isla ta obvio ora ripara cuanto biaha el a uza e nomber Aruba : wals "Arubanita, wals "Aruba", himno “Aruba Dushi Tera", tumba “Aruba tiera bunita", "mambo di Aruba", wals "Mi Aruba Stima". E tabata tambe e prome musico cu a documenta e dande cu su partitura.

Tambe tin composicionnan hunto cu Padu Lampe; entre nan e tumba "Chanita" cu letra di Hubert Booi; e inmortal calypso "Carnaval" di aña 1954 cu a bira famoso cu e cantante Edwin Zichem y e himno nacional di Aruba "Aruba Dushi Tera" composita na 1953 y graba pa prome bes den version di orkesta na Venezuela pa e orkesta di Don Anibal Abreu.

### Caha di Orgel
Na edad di 21 aña Rufo a cuminsa cu e trabou di cah'i orgel. Aruba conoce awe na aña 2012 mas of menos 115 aña di musica di cah'i orgel, pero Rufo tabata e prome persona cu a cuminsa traha e cilindernan pa e cahi orgel na Aruba y ela hasi esaki pa 33 aña. Anteriormente e cilindernan tabata bai Corsou. E hecho aki tambe ta duna Rufo Wever un lugar especial den historia di musica folklorico di Aruba. Pa hopi di e composicionnan cu Rufo a haci pa caha di orgel ela usa e nomber artistico A. N. Tillano. 

### Himno Nacional di Aruba
Na 1976 Aruba Dushi Tera un composicion di 1950 di Rufo Wever y Padu Lampe, a ser decreta como Himno di Aruba na 1967 un couplet di Hubert Booi a wordo añadi na e himno. Na 1950 e himno Arubano a wordo componi pa Wever hunto cu Padu Lampe.

## Honor
Na 1975 a condecora Rufo Wever como "Ridder" den e Orden di Oranje-Nassau. Den bario di Santa Helena na Oranjestad tin un caya cu ta carga su nomber, *Caya Rufo Wever*. Na 1998, *Arubaanse Muziekschool* ta haya e nomber di ‘'Scol di Musica Rufo Wever'’.

Den dekada 1980 y 1990 Promocion Cultural Arubano bao di Joy Kock tabata otorga anualmente na fin di aña e premio "Mo Tito y Rufo Wever" na e persona cu durante e aña a sobresali den musica, canto, baile o otro expresion cultural.

## Link externo
* Video di Rufo Wever